MARIJAMPOLĖS SAVIVALDYBĖS TARYBA

SPRENDIMAS

DĖL MOKESČIO UŽ UGDYMĄ DAILĖS MOKYKLOJE NUSTATYMO

2016 m sausio 25 d. Nr. 1-17

Marijampolė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, 18 straipsnio 1 dalimi, Lietuvos Respublikos švietimo įstatymo 15 straipsnio 2 dalimi, 70 straipsnio 9 dalimi ir Lietuvos Respublikos Vyriausybės 1999 m. gruodžio 31 d. nutarimu Nr. 1526 „Dėl užmokesčio už vaikų papildomą ugdymą“ ir atsižvelgdama į Marijampolės dailės mokyklos 2015-11-24 raštą Nr. 2-126 „Dėl mokesčio už mokslą perskaičiavimo Dailės mokykloje“, Marijampolės savivaldybės taryba nusprendžia:

1. Nustatyti mokestį už ugdymą Marijampolės dailės mokykloje už kiekvieną mokslo metų mėnesį:

1.1. pradinio ugdymo programos mokiniams – 12,0 Eur;

1.2. pagrindinio ugdymo programos mokiniams – 14,0 Eur;

1.3. išplėstinio ugdymo programos mokiniams – 14,0 Eur;

1.4. suaugusiems (sulaukusiems 18 m. ir nesimokantiems bendrojo ugdymo mokykose) – 22 Eur;

2. Mažinti mokestį už ugdymą 50% socialinę pašalpą gaunančių šeimų vaikams, pristačiusiems pažymas iš Marijampolės savivaldybės administracijos Socialinių reikalų departamento Piniginės paramos skyriaus, pažymoje nurodytam laikui.

3. Nustatyti 12 Eur mokestį kiekvienam suaugusiam dalyviui už Marijampolės dailės mokykloje vedamus seminarus iki 6 val.

4. Marijampolės dailės mokyklos mokestis už ugdymą turi būti sumokamas pagal Dailės mokyklos direktoriaus nustatytą tvarką. Mokinį, laiku nesumokėjusį mokesčio, direktorius turi teisę išbraukti iš Dailės mokyklos sąrašų.

5. Surinktos ugdymo mokesčio lėšos apskaitomos Dailės mokyklos veiklos pajamų sąskaitoje.

6. Pripažinti netekusiais galios:

6.1. Marijampolės savivaldybės tarybos 2009 m. birželio 29 d. sprendimo Nr. 1-881 „Dėl neformaliojo švietimo mokesčio nustatymo“ 1.1. punktą;

6.2. Marijampolės savivaldybės tarybos 2014 m. spalio 27 d. sprendimo Nr.1-352 „Dėl neformaliojo švietimo mokesčio nustatymo pakeitimo perskaičiuojant mokestį į eurus“ 1.1 punktą.

7. Sprendimas įsigalioja nuo 2016 m. vasario 1 d.

Savivaldybės meras	Vidmantas Brazys